INFORMACINĖS VISUOMENĖS PLĖTROS KOMITETO PRIE SUSISIEKIMO MINISTERIJOS DIREKTORIAUS

Į S A K Y M A S

DĖL INFORMACINĖS VISUOMENĖS PLĖTROS KOMITETO PRIE LIETUVOS RESPUBLIKOS VYRIAUSYBĖS DIREKTORIAUS 2008 M. RUGPJŪČIO 8 D. ĮSAKYMO Nr. T-139 „DĖL VIEŠOJO ADMINISTRAVIMO INSTITUCIJŲ INFORMACINIŲ SISTEMŲ INTEROPERABILUMO SISTEMOS NUOSTATŲ PATVIRTINIMO“ PAKEITIMO

2013 m. sausio 25 d. Nr. T-10

Vilnius

1. Pakeičiu Informacinės visuomenės plėtros komiteto prie Lietuvos Respublikos Vyriausybės direktoriaus 2008 m. rugpjūčio 8 d. įsakymą Nr. T-139 „Dėl Viešojo administravimo institucijų informacinių sistemų interoperabilumo sistemos nuostatų patvirtinimo“ (Žin., 2008, Nr. 93-3698; 2010, Nr. 81-4279; 2011, Nr. 122-5801):

1.1. išdėstau antraštę taip:

„DĖL VALSTYBĖS INFORMACINIŲ IŠTEKLIŲ SĄVEIKUMO PLATFORMOS NUOSTATŲ PATVIRTINIMO“;

1.2. išdėstau 1 punktą taip:

„1. Tvirtinu Valstybės informacinių išteklių sąveikumo platformos nuostatus (pridedama).“;

1.3. pripažįstu netekusiu galios 2 punktą;

1.4. pripažįstu netekusiu galios 3 punktą;

1.5. nurodytuoju įsakymu patvirtintus Viešojo administravimo institucijų informacinių sistemų interoperabilumo sistemos nuostatus išdėstau nauja redakcija (pridedama).

2. Nustatau, kad šis įsakymas įsigalioja nuo 2013 m. kovo 1 d.

Direktorius	Rytis Kalinauskas

PATVIRTINTA

Informacinės visuomenės plėtros komiteto prie Lietuvos Respublikos Vyriausybės direktoriaus 2008 m. rugpjūčio 8 d. įsakymu Nr. T-139

(Informacinės visuomenės plėtros komiteto prie Susisiekimo ministerijos direktoriaus 2013 m. sausio 25 d. įsakymo Nr. T-10 redakcija)

Valstybės informacinių išteklių sąveikumo platformOS nuostatai

I. Bendrosios nuostatos

1. Valstybės informacinių išteklių sąveikumo platformos nuostatai (toliau – Nuostatai) reglamentuoja Valstybės informacinių išteklių sąveikumo platformos (toliau – VIISP) paskirtį, steigimo pagrindą, tikslus, uždavinius, VIISP valdytoją, VIISP tvarkytoją, VIISP organizacinę, informacinę ir funkcinę struktūras, sąveiką su kitomis valstybės informacinėmis sistemomis (toliau – IS) ir valstybės registrais (kadastrais) (toliau – Valstybės registrai), iš jų numatomus gauti duomenis, VIISP duomenų tvarkymą ir saugą, VIISP duomenų ir informacijos pakartotinio panaudojimo sąlygas ir tvarką, kitą VIISP apibūdinančią informaciją.

2. Nuostatai parengti vadovaujantis Lietuvos Respublikos valstybės informacinių išteklių valdymo įstatymu (Žin., 2011, Nr. 163-7739) ir Valstybės informacinių sistemų steigimo ir įteisinimo taisyklėmis, patvirtintomis Lietuvos Respublikos Vyriausybės 2004 m. balandžio 19 d. nutarimu Nr. 451 (Žin., 2004, Nr. 58-2061).

3. Nuostatuose vartojamos sąvokos:

Apmokėjimo paslaugos tarpininkas (toliau – Apmokėjimo tarpininkas) – pinigų pervedimo VIISP paslaugų gavėjams veiksmus administruojantis konkurso būdu VIISP valdytojo atrinktas subjektas.

Asmens tapatybės nustatymo elektroninėje erdvėje duomenų teikėjas (toliau – Tapatybės nustatymo duomenų teikėjas) – institucija arba privatus juridinis asmuo, teikiantis elektroninių paslaugų gavėjų tapatybių nustatymo duomenis VIISP valdytojui.

Asmens tapatybės nustatymo elektroninėje erdvėje paslauga (toliau – Tapatybės nustatymo paslauga) – elektroninių paslaugų gavėjų tapatybių nustatymo duomenų paketų perdavimas VIISP paslaugų gavėjui.

Duomenų gavėjas – institucija, per VIISP gaunanti duomenų teikėjų kaupiamus duomenis, reikalingus jos teisės aktų numatytoms funkcijoms atlikti.

Duomenų teikėjas – VIISP paslaugų gavėjas, kuris, naudodamasis duomenų perdavimo per VIISP paslauga, teikia duomenis duomenų gavėjams.

Duomenų perdavimo per VIISP paslauga – duomenų keitimosi tarp institucijų paslauga arba surenkamų elektroninių paslaugų gavėjų duomenų perdavimo VIISP paslaugų gavėjams paslauga.

Duomenų keitimosi tarp institucijų paslauga – duomenų teikėjų kaupiamų duomenų perdavimas duomenų gavėjams.

Elektroninė paslauga – institucijos, valstybės ar savivaldybės kontroliuojamo juridinio asmens nuotoliniu būdu, pasinaudojant įvairiais informacinių ir ryšių technologijų (toliau – IRT) kanalais ir priemonėmis (pavyzdžiui, kompiuteriu, mobiliuoju telefonu, interaktyviąja skaitmenine televizija ar kt.), gyventojams ir (ar) verslo subjektams teikiama viešoji ar administracinė paslauga.

Elektroninių paslaugų gavėjas – asmuo, kuriam teikiamos elektroninės paslaugos.

Elektroninė piniginė – Apmokėjimo tarpininko jo tvarkomoje sistemoje valdoma sąskaita, kurioje laikomos elektroninių paslaugų gavėjo piniginės lėšos.

Elektroninių pranešimų ir elektroninių dokumentų pristatymo paslauga – elektroninių dėžučių elektroniniams pranešimams ir elektroniniams dokumentams siųsti ir gauti sukūrimo VIISP paslaugų gavėjams ir elektroninių paslaugų gavėjams paslauga, taip pat VIISP paslaugų gavėjams ir elektroninių paslaugų gavėjams galimybės stebėti elektroninių pranešimų ir elektroninių dokumentų pristatymo vykdymo būklę sudarymo paslauga.

Elektroninių paslaugų konstravimo VIISP paslauga (toliau – Konstravimo paslauga) – VIISP paslaugų gavėjų priemonių, skirtų teikti duomenis ar elektronines paslaugas, kūrimas ir talpinimas VIISP.

Institucija – bet kuris iš Lietuvos Respublikos valstybės informacinių išteklių valdymo įstatymo 1 straipsnio 3 dalyje nurodytų subjektų.

Išorinis komponentas – žiniatinklio paslaugų pagrindu realizuota priemonė, skirta užtikrinti VIISP paslaugų gavėjo IS sąveiką su VIISP atliekant duomenų pateikimo arba priėmimo veiksmus.

Per VIISP perduodami duomenys – per išorinį ar vidinį komponentus duomenų gavėjams teikiami duomenų teikėjų kaupiami duomenys (toliau – per VIISP teikiami duomenys) bei VIISP paslaugų gavėjų teikiant elektronines paslaugas iš elektroninių paslaugų gavėjų surenkami duomenys (toliau – per VIISP surenkami duomenys).

Per VIISP surenkamiems duomenims tikrinti skirti duomenys (toliau – Tikrinimo duomenys) – duomenys, skirti per VIISP surenkamų duomenų teisingumui pagal nustatytus teikiamos elektroninės paslaugos proceso kriterijus patvirtinti.

Skaitmeninio turinio valdymo bei elektroninių paslaugų aprašų talpinimo VIISP paslauga – informacijos apie institucijų ir valstybės ar savivaldybės kontroliuojamų juridinių asmenų teikiamas elektronines paslaugas talpinimas portale.

Surenkamų elektroninių paslaugų gavėjų duomenų perdavimo VIISP paslaugų gavėjams paslauga – teikiant elektronines paslaugas iš elektroninių paslaugų gavėjų renkamų duomenų perdavimas VIISP paslaugų gavėjams, renkantiems šiuos duomenis, naudojant VIISP priemones.

Teikiamų elektroninių paslaugų stebėsenos paslauga (toliau – Stebėsenos paslauga) – duomenų apie VIISP paslaugų gavėjo informacinėje sistemoje teiktų elektroninių paslaugų procesų žingsnius tvarkymas VIISP.

Valstybės rinkliavų ar kito atlyginimo už suteiktas viešąsias ir administracines paslaugas apmokėjimo paslauga (toliau – Apmokėjimo paslauga) – mokėjimo ruošinio už elektronines paslaugas formavimo iš VIISP paslaugų gavėjo pateiktų duomenų, suformuoto mokėjimo ruošinio perdavimo elektroninių paslaugų gavėjo mokėjimo sąskaitą tvarkančiam mokėjimo paslaugų teikėjui, pinigų nurašymo nuo elektroninių paslaugų gavėjo mokėjimo sąskaitos ir duomenų, reikalingų apskaitai vesti, pateikimo VIISP paslaugų gavėjui realiuoju laiku (iš karto) procedūra.

VIISP naudotojas – institucijos valstybės tarnautojas ar darbuotojas, dirbantis pagal darbo sutartį, ar privataus juridinio asmens atstovas, turintis teisę naudotis VIISP ištekliais numatytoms funkcijoms atlikti.

VIISP paslaugų gavėjas – institucija, valstybės ar savivaldybės kontroliuojamas juridinis asmuo, Nuostatų, sutarčių ir teisės aktų numatytomis sąlygomis besinaudojantis VIISP paslaugomis tam, kad galėtų teikti elektronines paslaugas ar vykdyti kitas įstatymų ar poįstatyminių teisės aktų numatytas funkcijas.

VIISP paslaugų portalas (toliau – Portalas) – IRT priemonėmis realizuota interneto svetainė, skirta centralizuotai pasiekti elektronines paslaugas, VIISP paslaugas bei informaciją apie minėtų paslaugų teikimą.

VIISP tvarkomi duomenys (toliau – VIISP duomenys) – duomenys, kurie reikalingi aprašyti, kurti, valdyti elektroninių paslaugų teikimą, vykdyti paslaugų suteikimo stebėseną, taip pat per VIISP perduodami duomenys, atitinkantys Nuostatų 22.8 ir 22.9 punktuose nurodytas sąlygas.

Vidinis komponentas – VIISP valdytojo IRT priemonėmis realizuota priemonė, skirta užtikrinti išorinių komponentų, duomenų gavėjų IS ar elektroninių paslaugų gavėjų turimų priemonių sąveiką su VIISP atliekant duomenų pateikimo arba priėmimo veiksmus.

Kitos šiuose Nuostatuose vartojamos sąvokos atitinka Lietuvos Respublikos asmens duomenų teisinės apsaugos įstatyme (Žin., 1996, Nr. 63-1479; 2008, Nr. 22-804), Lietuvos Respublikos mokėjimų įstatyme (Žin., 1999, Nr. 97-2775; 2009, Nr. 153-6888), Lietuvos Respublikos teisės gauti informaciją iš valstybės ir savivaldybių institucijų ir įstaigų įstatyme (Žin., 2000, Nr. 10-236; 2005, Nr. 139-5008), Lietuvos Respublikos valstybės informacinių išteklių valdymo įstatyme, Lietuvos Respublikos viešojo administravimo įstatyme (Žin., 1999, Nr. 60-1945; 2006, Nr. 77-2975) ir kituose teisės aktuose apibrėžtas sąvokas.

II. VIISP STEIGIMO PAGRINDAS, TIKSLAS, uždaviniai, FUNKCIJOS, LAUKIAMAS REZULTATAS ir teikiamos paslaugos

4. VIISP įsteigimo pagrindas yra Lietuvos Respublikos valstybės informacinių išteklių valdymo įstatymo 39 straipsnio 1 dalis, Lietuvos 2004–2006 metų bendrojo programavimo dokumento, patvirtinto Lietuvos Respublikos Vyriausybės 2004 m. rugpjūčio 2 d. nutarimu Nr. 935 (Žin., 2004, Nr. 123-4486) 3 prioriteto „Gamybos sektoriaus plėtra“ 3 priemonė „Informacinių technologijų paslaugų ir infrastruktūros plėtra“ ir Viešojo administravimo plėtros iki 2010 metų strategijos įgyvendinimo 2007–2010 metų priemonių plano, patvirtinto 2006 m. lapkričio 6 d. Lietuvos Respublikos Vyriausybės nutarimu Nr. 1097 (Žin., 2006, Nr. 120-4568), 5.3.2 priemonė „Sudaryti sąlygas teikti e. viešąsias paslaugas vieno langelio principu“.

5. VIISP veikloje vadovaujamasi:

5.1. Lietuvos Respublikos asmens duomenų teisinės apsaugos įstatymu;

5.2. Lietuvos Respublikos elektroninio parašo įstatymu (Žin., 2000, Nr. 61-1827);

5.3. Lietuvos Respublikos valstybės informacinių išteklių valdymo įstatymu;

5.4. Lietuvos Respublikos viešojo administravimo įstatymu;

5.5. Asmenų prašymų nagrinėjimo ir jų aptarnavimo viešojo administravimo institucijose, įstaigose ir kituose viešojo administravimo subjektuose taisyklėmis, patvirtintomis Lietuvos Respublikos Vyriausybės 2007 m. rugpjūčio 22 d. nutarimu Nr. 875 (Žin., 2007, Nr. 94-3779);

5.6. Nuostatais;

5.7. Valstybės informacinių išteklių sąveikumo platformos duomenų saugos nuostatais, patvirtintais Informacinės visuomenės plėtros komiteto prie Lietuvos Respublikos Vyriausybės direktoriaus 2008 m. rugpjūčio 8 d. įsakymu Nr. T-140 (toliau – Saugos nuostatai);

5.8. Valstybės informacinių išteklių sąveikumo platformos funkcionavimo taisyklėmis, patvirtintomis Informacinės visuomenės plėtros komiteto prie Lietuvos Respublikos Vyriausybės direktoriaus 2008 m. gruodžio 1 d. įsakymu Nr. T-228 (Žin., 2008, Nr. 145-5850);

5.9. kitais teisės aktais.

6. Pagrindinis VIISP tikslas – užtikrinti galimybę asmenims vieno langelio principu gauti institucijų teikiamas viešąsias ir administracines elektronines paslaugas ir institucijoms teikti Lietuvos Respublikos valstybės informacinių išteklių valdymo įstatymo 40 straipsnio 1 dalyje nurodytas paslaugas.

7. VIISP uždaviniai:

7.1. sudaryti sąlygas elektroninių paslaugų gavėjams Portale gauti visas institucijų teikiamas elektronines paslaugas;

7.2. institucijoms sudaryti teisines, organizacines ir technines sąlygas vykdyti duomenų mainus tarp įvairių IRT sprendimų, naudojamų valstybės valdyme ir teikiant elektronines paslaugas;

7.3. institucijoms teikti centralizuotus IRT sprendimus, kurie būtų naudojami valstybės valdyme ir teikiant elektronines paslaugas.

8. Pagrindinės VIISP funkcijos:

8.1. standartizuotų sąlygų duomenų gavėjams gauti per VIISP perduodamus duomenis, reikalingus elektroninėms paslaugoms teikti arba kitoms teisės aktų nustatytoms funkcijoms vykdyti, sudarymas;

8.2. sąlygų sudarymas VIISP paslaugų gavėjams teikiant elektronines paslaugas iš elektroninių paslaugų gavėjų teisės aktų nustatyta tvarka surinkti duomenis;

8.3. centralizuotas elektroninių paslaugų gavėjų tapatybės nustatymas naudojant asmens tapatybės kortelę, elektroninės bankininkystės bei kitas sistemas ir priemones;

8.4. realiuoju laiku atliekama valstybės rinkliavų ar kito atlyginimo už suteiktas viešąsias ir administracines paslaugas apmokėjimo priežiūra;

8.5. sąlygų elektroninių paslaugų gavėjams per Portalą užsakyti bei gauti VIISP paslaugų gavėjų teikiamas elektronines paslaugas sudarymas.

9. Pasiektas VIISP kūrimo rezultatas – sukurtos ir įdiegtos valstybės informacinių išteklių suderinamumą užtikrinančios priemonės, leidžiančios:

9.1. asmenims vieno langelio principu gauti institucijų teikiamas viešąsias ir administracines elektronines paslaugas;

9.2. VIISP paslaugų gavėjams teikti VIISP paslaugas:

9.2.1. duomenų perdavimo per VIISP paslaugą;

9.2.2. Tapatybės nustatymo paslaugą;

9.2.3. Apmokėjimo paslaugą;

9.2.4. Konstravimo paslaugą;

9.2.5. Stebėsenos paslaugą;

9.2.6. skaitmeninio turinio valdymo bei elektroninių paslaugų aprašų talpinimo VIISP paslaugą;

9.2.7. elektroninių pranešimų ir elektroninių dokumentų pristatymo paslaugą.

10. VIISP paslaugų teikimo ir administravimo tvarka nustatoma Valstybės informacinių išteklių sąveikumo platformos funkcionavimo taisyklėse.

III. ORGANIZACINĖ VIISP STRUKTŪRA

11. VIISP steigėjas, valdytojas ir tvarkytojas yra Informacinės visuomenės plėtros komitetas prie Susisiekimo ministerijos.

12. VIISP duomenų, nurodytų Nuostatų 22.2, 22.6, 22.7, 22.8 ir 22.11 punktuose, teikėjai yra VIISP paslaugų gavėjai:

12.1. VIISP duomenų, nurodytų Nuostatų 22.2 punkte – tais atvejais, kai VIISP paslaugų gavėjai naudojasi Apmokėjimo paslauga;

12.2. VIISP duomenų, nurodytų Nuostatų 22.8 punkte – tais atvejais, kai VIISP paslaugų gavėjai duomenis teikia naudodamasis Konstravimo paslauga;

12.3. VIISP duomenų, nurodytų Nuostatų 22.6, 22.7 ir 22.11 punktuose – visais atvejais.

13. VIISP duomenų, išskyrus Nuostatų 22.8 punkte nurodytus duomenis, gavėjai yra VIISP paslaugų gavėjai.

14. VIISP duomenų, nurodytų Nuostatų 22.6 ir 22.8 punktuose, gavėjai yra elektroninių paslaugų gavėjai.

15. Per VIISP teikiami duomenys teikiami duomenų gavėjams.

16. VIISP paslaugų gavėjai yra atitinkamų per VIISP surenkamų duomenų valdytojai ir (arba) tvarkytojai.

17. VIISP valdytojas atlieka šias funkcijas:

17.1. rengia ir VIISP valdytojo vadovo įsakymu tvirtina Nuostatus bei kitus VIISP veiklą reglamentuojančius teisės aktus;

17.2. užtikrina teisėtą, saugų ir kokybišką VIISP duomenų tvarkymą;

17.3. rengia ir su VIISP paslaugų gavėjais pasirašo sutartis dėl VIISP paslaugų teikimo;

17.4. rengia ir su duomenų teikėjais, kurių per VIISP perduodami duomenys bus tvarkomi VIISP, ar VIISP paslaugų gavėjais, rinksiančiais duomenis iš elektroninių paslaugų gavėjų naudojantis Konstravimo paslauga, pasirašo sutartis dėl įgaliojimų tvarkyti duomenis suteikimo;

17.5. rengia ir su Tapatybės nustatymo duomenų teikėjais pasirašo sutartis dėl asmenų tapatybės nustatymo duomenų teikimo;

17.6. rengia ir su mokėjimo paslaugų teikėjais pasirašo sutartis dėl duomenų apie apmokėjimą už elektronines paslaugas teikimo;

17.7. užtikrina VIISP priežiūrai, tobulinimui ir plėtrai reikalingus išteklius;

17.8. atsiradus poreikiui, inicijuoja naujų išorinių ir vidinių komponentų kūrimą;

17.9. atlieka kitus Lietuvos Respublikos galiojančiuose teisės aktuose nustatytus veiksmus.

18. VIISP tvarkytojas atlieka šias funkcijas:

18.1. organizuoja ir vykdo VIISP paslaugų teikimą;

18.2. vadovaudamasis Lietuvos Respublikos asmens duomenų teisinės apsaugos įstatymu, Nuostatais, Saugos nuostatais ir kitais teisės aktais bei vykdydamas sutartyse dėl VIISP paslaugų teikimo numatytas sąlygas, tvarko VIISP duomenis;

18.3. kontroliuoja šių Nuostatų 22 punkte nurodytų VIISP duomenų kokybę, užtikrindamas duomenų tikslumo ir tapatumo principų laikymąsi;

18.4. užtikrina VIISP funkcionavimą ir VIISP techninės, kompiuterinės ir programinės įrangos tinkamą funkcionalumą;

18.5. atlieka kitus Lietuvos Respublikos galiojančiuose teisės aktuose nustatytus veiksmus.

19. VIISP paslaugomis gali, o teisės aktų nustatytais atvejais turi naudotis institucija, siekdama:

19.1. per VIISP perduoti duomenis kitoms institucijoms;

19.2. palengvinti elektroninių paslaugų konstravimą, pasinaudojant tam skirtais įrankiais bei išoriniais ir vidiniais komponentais;

19.3. nustatyti elektroninių paslaugų gavėjų tapatybę;

19.4. suteikti galimybę fiziniams ir juridiniams asmenims sumokėti valstybės rinkliavą ar kitą atlyginimą už teikiamas viešąsias ir administracines paslaugas ir šias paslaugas gauti iš karto.

20. VIISP duomenų subjektas turi Lietuvos Respublikos asmens duomenų teisinės apsaugos įstatymo nurodytas teises.

IV. Informacinė VIISP struktūra

21. VIISP informacinę struktūrą sudaro VIISP duomenų bazė, duomenų srautai tarp VIISP ir kitų IS bei valstybės registrų, duomenų apdorojimo procesų rezultatai.

22. VIISP duomenų bazėje saugomi duomenys:

22.1. elektroninių paslaugų gavėjų tapatybės nustatymo duomenys, reikalingi Tapatybės nustatymo paslaugai suteikti:

22.1.1. fizinio asmens vardas ir pavardė;

22.1.2. fizinio asmens kodas;

22.1.3. juridinio asmens pavadinimas;

22.1.4. juridinio asmens kodas;

22.1.5. elektroninių paslaugų gavėjo tapatybės patvirtinimo tapatybės nustatymo duomenų teikėjo IS data ir laikas;

22.2. duomenys, reikalingi Apmokėjimo paslaugai suteikti:

22.2.1. fizinio asmens vardas ir pavardė;

22.2.2. fizinio asmens kodas;

22.2.3. juridinio asmens pavadinimas;

22.2.4. juridinio asmens kodas;

22.2.5. mokėjimo paskirtis, suma, data ir laikas;

22.3. vidinių komponentų registravimo duomenys;

22.4. išorinių komponentų registravimo duomenys;

22.5. elektroninių paslaugų teikimo inicijavimo duomenys;

22.6. elektroninių paslaugų teikimą aprašantys duomenys;

22.7. elektroninių paslaugų teikimo stebėsenos duomenys:

22.7.1. duomenų užklausimo laikas;

22.7.2. duomenų perdavimo laikas;

22.7.3. elektroninės paslaugos suteikimo laikas;

22.8. per VIISP teikiami duomenys, kurių teikimas vykdomas naudojantis Konstravimo paslauga ir kai:

22.8.1. tokių duomenų tvarkymas VIISP duomenų bazėje būtinas tokių duomenų perdavimo veiksmams ir procesams atlikti; arba

22.8.2. tokių duomenų tvarkymas VIISP duomenų bazėje reikalingas duomenų teikėjui;

22.9. per VIISP surenkami duomenys, kurių surinkimas vykdomas naudojantis Konstravimo paslauga ir kai:

22.9.1. tokių duomenų tvarkymas VIISP duomenų bazėje būtinas tokių duomenų surinkimo veiksmams ir procesams atlikti; arba

22.9.2. tokių duomenų tvarkymas VIISP duomenų bazėje reikalingas VIISP paslaugų gavėjui;

22.10. elektroninių paslaugų gavėjams suteiktų elektroninių paslaugų rezultatai, kai teikiant elektronines paslaugas buvo naudojamasi Konstravimo paslauga ir kai suteiktų elektroninių paslaugų rezultatų saugojimas VIISP duomenų bazėje reikalingas VIISP paslaugų gavėjui;

22.11. duomenys apie VIISP naudotojus:

22.11.1. VIISP naudotojo vardas ir pavardė;

22.11.2. valstybės tarnautojo kodas valstybės tarnautojų registre, jei VIISP naudotojas yra valstybės tarnautojas;

22.11.3. VIISP naudotojo pareigų pavadinimas;

22.12. tikrinimo duomenys, reikalingi Konstravimo paslaugai suteikti.

23. Per VIISP perduodami duomenys, nenurodyti Nuostatų 22 punkte, VIISP techninėmis priemonėmis netvarkomi.

24. Vidiniai VIISP duomenų srautai vyksta tarp Portalo ir duomenų mainų posistemės.

25. Išoriniai VIISP duomenų, išskyrus Nuostatų 22.8 ir 22.9 punktuose nurodytus duomenis, srautai vyksta:

25.1. tarp VIISP ir tapatybės nustatymo duomenų teikėjų;

25.2. tarp VIISP ir mokėjimo paslaugų teikėjų;

25.3. tarp VIISP ir Apmokėjimo tarpininko;

25.4. tarp VIISP ir VIISP paslaugų gavėjų;

25.5. tarp VIISP ir Nuostatų 34.5 punkte nurodytų duomenų šaltinių.

26. Išoriniai per VIISP teikiamų duomenų srautai vyksta:

26.1. tarp duomenų teikėjų ir duomenų gavėjų;

26.2. tarp VIISP ir duomenų teikėjų;

26.3. tarp VIISP ir duomenų gavėjų.

27. Išoriniai per VIISP surenkamų duomenų srautai vyksta:

27.1. tarp VIISP ir elektroninių paslaugų gavėjų;

27.2. tarp VIISP ir VIISP paslaugų gavėjų.

28. VIISP duomenų, išskyrus Nuostatų 22.8 ir 22.9 punktuose nurodytus duomenis, tvarkymo procesų rezultatai yra VIISP paslaugų gavėjams teikiamos VIISP paslaugos ir ataskaitoms apie suteiktas elektronines paslaugas elektroninių paslaugų gavėjams formuoti skirti duomenys.

29. Faktinės šių Nuostatų 22.8, 22.9 ir 22.10 punktuose nurodytų VIISP duomenų struktūros ir apimtys yra suformuojamos VIISP valdytojui su duomenų teikėjais ar VIISP paslaugų gavėjais, renkančiais duomenis iš elektroninių paslaugų gavėjų naudojantis Konstravimo paslauga, sudarant sutartis dėl įgaliojimų tvarkyti duomenis suteikimo.

30. Faktinės šių Nuostatų 22.12 punkte nurodytų VIISP duomenų struktūros ir apimtys yra suformuojamos VIISP valdytojui su Nuostatų 34.5 punkte nurodytų duomenų šaltinių valdytojais ar tvarkytojais sudarant duomenų teikimo sutartis. Nuostatų 22.12 punkte nurodytų VIISP duomenų struktūros ir apimtys papildomai nurodomos Funkcionavimo taisyklių nuostatose, reglamentuojančiose Konstravimo paslaugos teikimą.

31. VIISP duomenys teikiami tik tiems subjektams, kurie pagal teisės aktus turi teisę gauti tokius duomenis.

v. Funkcinė VIISP struktūra

32. Funkciniu požiūriu VIISP susideda iš tokių savo konkrečias funkcijas turinčių posistemių:

32.1. duomenų mainų posistemės, kurią sudaro tokie moduliai:

32.1.1. duomenų mainų procesų valdymo variklis. Šio modulio pagrindinė funkcija – vykdyti aprašytus procesus. Tai komunikaciją tarp VIISP ir VIISP paslaugų gavėjų, tapatybės nustatymo duomenų teikėjų, mokėjimo paslaugų teikėjų IS, Apmokėjimo tarpininko IS, duomenų gavėjų IS bei elektroninių paslaugų gavėjų realizuojantis VIISP funkcinis elementas, suteikiantis galimybę teikti VIISP paslaugų gavėjams VIISP duomenis (išskyrus Nuostatų 22.8 ir 22.9 punktuose nurodytus duomenis), taip pat perduoti VIISP paslaugų gavėjams per VIISP surenkamus duomenis ir perduoti duomenų gavėjams per VIISP teikiamus duomenis;

32.1.2. išorinių komponentų sąrašas. Šio modulio pagrindinė funkcija – registruoti VIISP paslaugų gavėjų teikiamus išorinius komponentus. Šis modulis taip pat atlieka užregistruotų išorinių komponentų analizę, kurios rezultatai gali būti pateikiami ataskaitų pavidalu;

32.1.3. vidinių komponentų sąrašas. Šio modulio pagrindinė funkcija – registruoti VIISP vidinius komponentus. Šis modulis taip pat atlieka užregistruotų vidinių komponentų analizę, kurios rezultatai gali būti pateikiami ataskaitų pavidalu;

32.1.4. Portalo valdymo modulis. Šio modulio pagrindinė funkcija – Portalo duomenų ir turinio valdymas;

32.2. Portalo, kurį sudaro tokie moduliai:

32.2.1. VIISP naudotojų ir elektroninių paslaugų gavėjų registravimo modulis. Šio modulio pagrindinės funkcijos – VIISP naudotojų ir elektroninių paslaugų gavėjų profilių sukūrimas ir autorizacija. VIISP naudotojo profilis sukuriamas nustatant konkrečias VIISP naudotojo teises. Elektroninės paslaugos gavėjo profilis sukuriamas pirmą kartą elektroninės paslaugos gavėjui registruojantis Portale. VIISP naudotojų ar elektroninių paslaugų gavėjų tapatybė nustatoma naudojant elektroninės bankininkystės ar elektroninio parašo sistemas. Šis modulis naudojamas VIISP paslaugų gavėjams teikiant tapatybės nustatymo paslaugą;

32.2.2. elektroninių paslaugų užsakymo inicijavimo modulis. Šio modulio funkcija – elektroninės paslaugos gavėjų pasirinktų elektroninių paslaugų užsakymo inicijavimas;

32.2.3. apmokėjimo už elektronines paslaugas priežiūros modulis. Šio modulio pagrindinė funkcija – sudaryti sąlygas realiuoju laiku vykdyti apmokėjimus už elektronines paslaugas. Portale suformuojamas mokėjimo ruošinys ir išsiunčiamas į mokėjimo paslaugų teikėjo IS, o mokėjimo paslaugų teikėjo IS grąžina Portalui duomenis apie mokėjimo sėkmingo arba nesėkmingo įvykdymo faktą. Šis modulis naudojamas VIISP paslaugų gavėjams teikiant Apmokėjimo paslaugą;

32.2.4. paslaugų teikimo eigos stebėsenos modulis. Šio modulio pagrindinė funkcija – elektroninių paslaugų gavėjų užsakytų paslaugų vykdymo ir suteikimo veiksmų bei paslaugų rezultatų pateikimo registravimas. Šis modulis naudojamas VIISP paslaugų gavėjams teikiant Stebėsenos paslaugą;

32.2.5. VIISP savitarnos modulis. Šio modulio funkcija – sudaryti sąlygas VIISP paslaugų gavėjams inicijuoti VIISP paslaugas ir valdyti jų teikimą;

32.3. kūrimo ir testavimo posistemė. Šios posistemės funkcija – sudaryti sąlygas vykdyti ir testuoti VIISP plėtros ar Konstravimo paslaugos darbus analogiškoje VIISP aplinkoje, kuri tiesiogiai neturi įtakos VIISP;

32.4. duomenų saugojimo įranga. Šio modulio funkcija – saugoti VIISP duomenis. Tai VIISP duomenų bazių valdymo sistemų techninė, kompiuterinė ir programinė įranga;

32.5. atsarginių kopijų įranga. Šio modulio funkcijos – daryti ir saugoti VIISP duomenų ir programinės įrangos atsargines kopijas. Tai VIISP funkcionalumui atkurti ir atsarginėms kopijoms daryti bei saugoti skirta techninė, kompiuterinė ir programinė įranga;

32.6. kompiuterinis tinklas. Tai tinklas, sujungiantis visas šiame skyriuje minimas VIISP posistemes į vieną visumą.

33. VIISP paslaugų gavėjui naudojantis Konstravimo paslauga naudojamas Nuostatų 32.1.1 punkte nurodytas modulis. Papildomai gali būti naudojami kiti Nuostatų 32 punkte nurodytų posistemių moduliai.

VI. VIISP TVARKOMŲ DUOMENŲ ŠALTINIAI

34. VIISP duomenys gaunami iš šių šaltinių:

34.1. mokėjimo paslaugų teikėjų IS – Nuostatų 22.1 ir 22.2 punktuose nurodyti duomenys;

34.2. elektroninio parašo sertifikavimo paslaugų teikėjų – Nuostatų 22.1 punkte nurodyti duomenys;

34.3. Apmokėjimo tarpininko IS – Nuostatų 22.2 punkte nurodyti duomenys;

34.4. elektroninių paslaugų gavėjų – Nuostatų 22.9 punkte nurodyti duomenys;

34.5. kitų duomenų šaltinių – Nuostatų 22.12 punkte nurodyti duomenys.

VII. ASMENS DUOMENŲ TVARKymas VIISP

35. Asmens duomenys, tvarkomi VIISP, nurodyti Nuostatų 22.1.1, 22.1.2, 22.2.1, 22.2.2 ir 22.11 punktuose.

36. Nuostatų 22.8, 22.9 ir 22.12 punktuose nurodyti duomenys yra asmens duomenys tik tuo atveju, kai tokie duomenys gali būti pripažinti asmens duomenimis vadovaujantis Lietuvos Respublikos asmens duomenų teisinės apsaugos įstatymu.

37. Nuostatų 22.1.1 ir 22.1.2 punktuose nurodytų asmens duomenų tvarkymo tikslas – Nuostatų 8.3 punkte nurodytos VIISP funkcijos vykdymas.

38. Nuostatų 22.2.1 ir 22.2.2 punktuose nurodytų asmens duomenų tvarkymo tikslas – Nuostatų 8.4 punkte nurodytos VIISP funkcijos vykdymas.

39. Nuostatų 22.8 punkte nurodytų duomenų tvarkymo tikslas – Nuostatų 8.5 punkte nurodytos VIISP funkcijos vykdymas.

40. Nuostatų 22.9 punkte nurodytų duomenų tvarkymo tikslas – Nuostatų 8.2 ir 8.5 punktuose nurodytų VIISP funkcijų vykdymas.

41. Nuostatų 22.11 punkte nurodytų duomenų tvarkymo tikslas – Nuostatų 8.1 punkte nurodytos VIISP funkcijos bei Nuostatų 17.2 punkte nurodytos VIISP valdytojo funkcijos vykdymas.

42. Nuostatų 22.12 punkte nurodytų duomenų tvarkymo tikslas – Nuostatų 8.2 ir 8.5 punktuose nurodytų VIISP funkcijų vykdymas.

VIII. DUOMENŲ IR INFORMACIJOS PAKARTOTINIO PANAUDOJIMO SĄLYGOS IR TVARKA

43. VIISP duomenys ir informacija pakartotinio panaudojimo tikslais teikiami pagal duomenų teikimo sutartis.

44. Asmenims, sudariusiems VIISP duomenų teikimo sutartis, VIISP duomenys teikiami automatizuotai.

45. VIISP duomenys ir informacija teikiami neatlygintinai, išskyrus atvejus, kai už informacijos teikimą imama arba valstybės rinkliava, arba įstatymų numatytas atlyginimas.

IX. VIISP DUOMENŲ SAUGA

46. Per VIISP teikiami duomenys duomenų gavėjams perduodami pagal duomenų teikėjų nustatytus prieigos prie minėtų duomenų parametrus.

47. Už per VIISP teikiamų duomenų saugą iki perdavimo VIISP valdytojui momento atsakingi duomenų teikėjai.

48. Už per VIISP teikiamų duomenų saugą nuo perdavimo duomenų gavėjams momento atsakingi duomenų gavėjai.

49. Už per VIISP surenkamų duomenų saugą iki perdavimo VIISP valdytojui momento atsakingi elektroninių paslaugų gavėjai.

50. Už per VIISP surenkamų duomenų saugą nuo perdavimo VIISP paslaugų gavėjams momento atsakingi VIISP paslaugų gavėjai.

51. VIISP valdytojas atsakingas:

51.1. už per VIISP teikiamų duomenų saugą nuo šių duomenų patekimo į VIISP momento iki jų perdavimo duomenų gavėjams momento, o esant Nuostatų 22.8.2 punkte nurodytai sąlygai – nuo šių duomenų patekimo į VIISP momento iki šių duomenų saugojimo termino pabaigos;

51.2. už per VIISP surenkamų duomenų saugą nuo šių duomenų patekimo į VIISP momento iki jų perdavimo VIISP paslaugų gavėjams momento, o esant Nuostatų 22.9.2 punkte nurodytai sąlygai – nuo šių duomenų patekimo į VIISP momento iki šių duomenų saugojimo termino pabaigos;

51.3. už VIISP duomenų, nurodytų Nuostatų 22.3–22.5 ir 22.10 punktuose, saugą nuo šių duomenų sukūrimo iki šių duomenų saugojimo termino pabaigos;

51.4. už VIISP duomenų, nurodytų Nuostatų 22.1, 22.2, 22.6, 22.7, 22.11 ir 22.12 punktuose, saugą nuo šių duomenų gavimo momento iki šių duomenų saugojimo termino pabaigos.

52. Už VIISP duomenų, nurodytų Nuostatų 22.1, 22.2, 22.6, 22.7, 22.11 ir 22.12 punktuose, saugą iki perdavimo VIISP valdytojui momento atsakingi:

52.1. VIISP paslaugų gavėjai – už Nuostatų 22.2 punkte nurodytų duomenų saugą;

52.2. Nuostatų 34.1 punkte nurodytų duomenų šaltinių valdytojai – už Nuostatų 22.1 ir 22.2 punktuose nurodytų duomenų saugą;

52.3. Nuostatų 34.2 punkte nurodytų duomenų šaltinių valdytojai – už Nuostatų 22.1 punkte nurodytų duomenų saugą;

52.4. Nuostatų 34.3 punkte nurodyto duomenų šaltinio valdytojas – už Nuostatų 22.2 punkte nurodytų duomenų saugą;

52.5. Nuostatų 34.5 punkte nurodytų duomenų šaltinių valdytojai – už Nuostatų 22.12 punkte nurodytų duomenų saugą;

52.6. VIISP paslaugų gavėjai – už Nuostatų 22.6, 22.7 ir 22.11 punktuose nurodytų duomenų saugą.

53. Už VIISP duomenų, nurodytų Nuostatų 22.1–22.5 ir 22.10 punktuose, saugą nuo šių duomenų gavimo iš VIISP valdytojo momento atsakingi VIISP paslaugų gavėjai.

54. Nuostatų 22.1–22.7 ir 22.11–22.12 punktuose nurodyti VIISP duomenys saugomi 10 metų.

55. Nuostatų 22.8.1 ir 22.9.1 punktuose nurodytais atvejais VIISP duomenys yra saugomi tiek, kiek tai yra būtina tokių duomenų surinkimo ar perdavimo veiksmams ir procesams atlikti.

56. Nuostatų 22.10 punkte nurodytų VIISP duomenų, taip pat Nuostatų 22.8.2 ir 22.9.2 punktuose nurodytais atvejais VIISP duomenų saugojimo terminai nustatomi VIISP valdytojo su duomenų teikėjais ar VIISP paslaugų gavėjais, renkančiais duomenis iš elektroninių paslaugų gavėjų naudojantis Konstravimo paslauga, sudaromose sutartyse dėl įgaliojimų tvarkyti duomenis suteikimo.

57. Pasibaigus VIISP duomenų saugojimo laikui, VIISP duomenys yra sunaikinami.

58. VIISP valdytojo vykdoma VAISIS duomenų saugos politika nustatyta Saugos nuostatais bei kitais VIISP saugos dokumentais.

X. VIISP FINANSAVIMAS

59. VIISP kūrimas, nuolatinis palaikymas bei modifikavimas finansuojami Lietuvos Respublikos biudžeto ir Europos Sąjungos fondų lėšomis.

XI. Baigiamosios nuostatos

60. VIISP valdytojo, VIISP paslaugų gavėjų, duomenų gavėjų, VIISP naudotojų ir elektroninių paslaugų gavėjų įsipareigojimai vykdomi ir teisės realizuojamos tik tokiu mastu, kuris nepažeidžia teisės aktų.

61. VIISP reorganizuojama arba likviduojama Lietuvos Respublikos Vyriausybės nustatyta tvarka.

_________________